Astudes sammu, oled teinud juba valiku. Uuesti peatuda, isegi tagasi astuda pole  enam süütuse taastamise tähenduses võimalik. Kõik kulgeb omasoodu. Kui me olime valinud uurimisretked, ei tulnud tegelikult enam kõne allagi võimalus mitte uurida, ehkki aina selgemaks sai pingutuse totrus. Väsimus võis liikumaläinud protsessi vaid pidurdada. Kui üks või teine prooviski peituda hüsteeriasse, enese tummas ahastuses küljelt-küljele kõigutamisse, oli see siiski nõnda läbinähtavalt mage peitusemäng, et vaid rumalamad meist laskusid seletustesse, püüdu otsustada teiste eest, mis on õige, mis  vale.